
	1. Իրավական ակտի ընդունման անհրաժեշտությունը
«Եվրասիական տնտեսական միության անդամ չհանդիսացող պետություններից Հայաստանի Հանրապետություն ներմուծվող M2 և M3 կատեգորիաների անվավոր տրանսպորտային միջոցները շրջանառության մեջ դնելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) ընդունման անհրաժեշտությունը պայմանավորված է Մաքսային միության հանձնաժողովի 2011 թվականի դեկտեմբերի 9-ի N 877 որոշման 3.2.7-րդ ենթակետի երկրորդ և երրորդ պարբերությունների Հայաստանի Հանրապետությանը վերապահված հնարավորությունների իրացմամբ։ Մասնավորապես՝ նշված երկրորդ պարբերության համաձայն՝ մինչև 2027 թվականի դեկտեմբերի 31-ը ի թիվս այլ երկրների Հայաստանի Հանրապետությունում առանց տրանսպորտային միջոցներն արտակարգ օպերատիվ ծառայությունների կանչի համակարգերով (սարքվածքներով) համալրելուն ներկայացվող պահանջների կիրառման, շրջանառության մեջ դրվող տրանսպորտային միջոցների համապատասխանության գնահատում անցկացնելու առանձնահատկությունները սահմանվում են Հայաստանի Հանրապետության կառավարության նորմատիվ իրավական ակտերին համապատասխան, իսկ երրորդ պարբերությամբ սահմանված դրույթի համաձայն՝ մինչև 2028 թվականի դեկտեմբերի 31-ը Հայաստանի Հանրապետությունում թույլատրվում է սահմանել Եվրասիական տնտեսական միության անդամ չհանդիսացող պետություններից իրավաբանական անձանց և անհատ ձեռնարկատերերի կողմից ներմուծվող՝ արտադրման օրվանից ոչ ավելի, քան երեք տարի անցած տրանսպորտային միջոցներին ներկայացվող պահանջներ և համապատասխանության գնահատման առանձնահատկություններ, ինչպես նաև թույլատրել դրանց շրջանառության մեջ դնելը՝ Հայաստանի Հանրապետության կառավարության նորմատիվ իրավական ակտերին համապատասխան։ Միաժամանակ նշված հատուկ կարգավորման շրջանակներում տրանսպորտային միջոցների նկատմամբ ՄՄ ՏԿ 018/2011 տեխնիկական կանոնակարգով նախատեսված համապատասխանության գնահատման փաստաթղթեր չեն ձևակերպվում։ Հետևաբար նշված հնարավորության կիրառման համար անհրաժեշտ է ներպետական իրավական ակտով սահմանել այն պայմանները, որոնց առկայության դեպքում M2 և M3 կատեգորիաների համապատասխան տրանսպորտային միջոցները կարող են շրջանառության մեջ դրվել Հայաստանի Հանրապետության տարածքում։
2. Կարգավորման հարաբերությունների ներկա վիճակը
	«Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգով (ՄՄ ՏԿ 018/2011) սահմանվում են անվավոր տրանսպորտային միջոցներին ներկայացվող տեխնիկական պահանջները և դրանց համապատասխանության գնահատման ընդհանուր կանոնները։ Միաժամանակ Մաքսային միության հանձնաժողովի 2011 թվականի դեկտեմբերի 9-ի N 877 որոշման 3.2.7-րդ ենթակետի երրորդ պարբերությամբ Հայաստանի Հանրապետության համար նախատեսվել է ժամանակավոր հատուկ կարգավորման հնարավորություն, որը թույլ է տալիս Հայաստանի Հանրապետության կառավարության նորմատիվ իրավական ակտով սահմանել երրորդ երկրներից իրավաբանական անձանց և անհատ ձեռնարկատերերի կողմից ներմուծվող՝ արտադրման օրվանից ոչ ավելի, քան երեք տարի անցած տրանսպորտային միջոցների շրջանառության պայմանները և համապատասխանության գնահատման առանձնահատկությունները։ Նշված հնարավորության գործնական կիրառման նպատակով անհրաժեշտ է սահմանել M2 և M3 կատեգորիաների տրանսպորտային միջոցների համապատասխանությունը հավաստող ընդունելի փաստաթղթերի շրջանակը, դրանց՝ Հայաստանի Հանրապետության տարածքում շրջանառության պայմանները, ինչպես նաև հատուկ կարգավորմամբ շրջանառության մեջ դրված տրանսպորտային միջոցների վերաբերյալ համապատասխան տեղեկատվության ամրագրումն ու հասանելիությունը իրավասու պետական մարմիններին։			Հարկ է նշել նաև, որ «Անվավոր տրանսպորտային միջոցների անվտանգության մասին» Մաքսային միության տեխնիկական կանոնակարգի համաձայն՝ անվտանգության պահանջների իրականացումն ապահովվում է, ի թիվս այլնի, ՄԱԿ-ի կանոնների (UN Regulations) և ՄԱԿ-ի գլոբալ տեխնիկական կանոնների (UN Global Technical Regulations), ինչպես նաև տեխնիկական կանոնակարգի համապատասխան դրույթների կիրառմամբ։	Տրանսպորտային միջոցների տիպի հաստատման Եվրոպական միության համակարգը կարգավորվում է, մասնավորապես, Եվրոպական խորհրդարանի և Խորհրդի 2018 թվականի մայիսի 30-ի 2018/858 կանոնակարգով (Regulation (EU) 2018/858), որով սահմանվում են M և N կատեգորիաների տրանսպորտային միջոցների և դրանց կցորդների տիպի հաստատման և շուկայի վերահսկողության վարչական դրույթներն ու տեխնիկական պահանջները։	Եվրոպական միության տիպի հաստատման համակարգում ևս կիրառվում են ՄԱԿ-ի շրջանակներում ընդունված տրանսպորտային միջոցների տեխնիկական և անվտանգության պահանջները։ 											Այսպիսով, ՄՄ ՏԿ 018/2011 տեխնիկական կանոնակարգով և Եվրոպական միության տիպի հաստատման համակարգով սահմանված պահանջները ամբողջությամբ նույնական չեն, սակայն երկու համակարգերում էլ տրանսպորտային միջոցների անվտանգության պահանջների սահմանման և դրանց համապատասխանության գնահատման շրջանակներում կիրառվում են ՄԱԿ-ի շրջանակներում մշակված տրանսպորտային միջոցների տեխնիկական և անվտանգության միջազգային պահանջները։
3. Առաջարկվող կարգավորման բնույթը և նպատակը
	Նախագծով առաջարկվում է մինչև 2028 թվականի դեկտեմբերի 31-ը թույլատրել Եվրասիական տնտեսական միության անդամ չհանդիսացող պետություններից իրավաբանական անձանց և անհատ ձեռնարկատերերի կողմից Հայաստանի Հանրապետություն ներմուծվող՝ արտադրման օրվանից ոչ ավելի, քան երեք տարի անցած M2 և M3 կատեգորիաների անվավոր տրանսպորտային միջոցները Հայաստանի Հանրապետության տարածքում շրջանառության մեջ դնել, եթե դրանց համապատասխանությունը հավաստվում է՝ ՄՄ ՏԿ 018/2011 տեխնիկական կանոնակարգով նախատեսված՝ մինչև Նախագծի համաձայն տրանսպորտային միջոցը շրջանառության մեջ դնելն առկա համապատասխանության գնահատման փաստաթղթով, կամ Եվրոպական միության օրենսդրությամբ սահմանված կարգով տրված ԵՄ տրանսպորտային միջոցի ամբողջական տիպի հաստատման վկայականով (EU Whole-Vehicle Type-Approval Certificate) և տվյալ տրանսպորտային միջոցի՝ հաստատված տիպին համապատասխանությունը հավաստող՝ արտադրողի կողմից տրված համապատասխանության հավաստագրով (Certificate of Conformity, CoC)։ 								Եվրոպական միության օրենսդրությամբ նախատեսված տիպի հաստատման համակարգում տրանսպորտային միջոցի ամբողջական տիպի հաստատման վկայականը (EU Whole-Vehicle Type-Approval Certificate) իրավասու մարմնի կողմից տրված փաստաթուղթ է, որով պաշտոնապես հավաստվում է համապատասխան տիպի հաստատումը։ Միաժամանակ հաստատված տիպին համապատասխան արտադրված յուրաքանչյուր տրանսպորտային միջոցի համար արտադրողի կողմից տրվում է համապատասխանության հավաստագիր (Certificate of Conformity, CoC), որով հավաստվում է, որ արտադրված կոնկրետ տրանսպորտային միջոցը համապատասխանում է հաստատված տիպին և դրա արտադրության պահին կիրառելի կարգավորող ակտերի պահանջներին։ Հետևաբար նշված փաստաթղթերը փոխկապակցված են և կատարում են տարբեր գործառույթներ. EU Whole-Vehicle Type-Approval Certificate-ը հավաստում է համապատասխան տրանսպորտային միջոցի տիպի հաստատումը, իսկ Certificate of Conformity (CoC)-ն՝ կոնկրետ տրանսպորտային միջոցի համապատասխանությունը հաստատված տիպին։							Ըստ այդմ, հաշվի առնելով, որ Եվրոպական միության տիպի հաստատման համակարգում M2 և M3 կատեգորիաների տրանսպորտային միջոցների նկատմամբ կիրառվող տեխնիկական և անվտանգության պահանջների շրջանակում կիրառվում են նաև ՄԱԿ-ի համապատասխան կանոնները, իսկ ՄՄ ՏԿ 018/2011 տեխնիկական կանոնակարգով ևս տրանսպորտային միջոցների անվտանգության պահանջների իրականացումն ապահովվում է, ի թիվս այլնի, ՄԱԿ-ի կանոնների և ՄԱԿ-ի գլոբալ տեխնիկական կանոնների կիրառմամբ՝ Նախագծով առաջարկվում է Հայաստանի Հանրապետության համար նախատեսված ժամանակավոր հատուկ կարգավորման շրջանակներում EU Whole-Vehicle Type-Approval Certificate-ի և տվյալ տրանսպորտային միջոցի Certificate of Conformity (CoC)-ի միաժամանակյա առկայությունը նախատեսել որպես տրանսպորտային միջոցի համապատասխանությունը հավաստող հիմք։								Ընդ որում, նշված մոտեցումը չի ենթադրում Եվրոպական միության օրենսդրությամբ տրված փաստաթղթերի նույնականացում ՄՄ ՏԿ 018/2011 տեխնիկական կանոնակարգով նախատեսված համապատասխանության գնահատման փաստաթղթերի հետ։ Դրանք Նախագծով ընդունվում են որպես Հայաստանի Հանրապետության համար Մաքսային միության հանձնաժողովի 2011 թվականի դեկտեմբերի 9-ի N 877 որոշմամբ նախատեսված ժամանակավոր հատուկ կարգավորման շրջանակներում համապատասխանությունը հավաստող փաստաթղթեր։											Միաժամանակ նախատեսվում է, որ Նախագծի համաձայն շրջանառության մեջ դրված տրանսպորտային միջոցների շրջանառությունը թույլատրվում է միայն Հայաստանի Հանրապետության տարածքում։ Այդ հանգամանքի և համապատասխան սահմանափակման վերաբերյալ տեղեկատվությունը նախատեսվում է ամրագրել տրանսպորտային միջոցի պետական հաշվառման ժամանակ և ապահովել համապատասխան տեղեկատվության հասանելիությունը Հայաստանի Հանրապետության ազգային անվտանգության ծառայության սահմանապահ զորքերին։
4. Նախագծի ընդունման արդյունքում ակնկալվող արդյունքը
	Նախագծի ընդունմամբ իրավական հիմք կստեղծվի մինչև 2028 թվականի դեկտեմբերի 31-ը Նախագծով սահմանված պայմաններին համապատասխանող M2 և M3 կատեգորիաների տրանսպորտային միջոցները Հայաստանի Հանրապետության տարածքում շրջանառության մեջ դնելու համար։ Միաժամանակ կապահովվի հատուկ կարգավորմամբ շրջանառության մեջ դրված տրանսպորտային միջոցների վերաբերյալ տեղեկատվության ամրագրումը պետական հաշվառման շրջանակներում և այդ տեղեկատվության հասանելիությունը Հայաստանի Հանրապետության ազգային անվտանգության ծառայության սահմանապահ զորքերին։	Արդյունքում կապահովվի Մաքսային միության հանձնաժողովի N 877 որոշմամբ Հայաստանի Հանրապետությանը վերապահված ժամանակավոր հնարավորության գործնական կիրառումը։
5. Այլ իրավական ակտերի ընդունման կամ փոփոխման անհրաժեշտությունը
	Նախագծի ընդունման կապակցությամբ այլ իրավական ակտերի ընդունման կամ դրանցում փոփոխություններ և լրացումներ կատարելու անհրաժեշտությունը բացակայում է։
6. Պետական կամ տեղական ինքնակառավարման մարմնի բյուջեում ծախսերի և եկամուտների էական ավելացման կամ նվազեցման մասին
	Նախագիծը ՀՀ պետական բյուջեում (կամ տեղական ինքնակառավարման մարմնի բյուջեում) ծախսերի կամ եկամուտների էական ավելացման կամ նվազեցման չի հանգեցնում:
7. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031 թվականների ծրագիր, ոլորտային և/կամ այլ ռազմավարություններ»	
	Նախագիծը համահունչ է Հայաստանի Հանրապետության կառավարության 2026-2031 թվականների ծրագրով տրանսպորտի ոլորտում նախատեսված՝ անվտանգ և արդյունավետ տրանսպորտային համակարգի զարգացման ուղղություններին։ Նախագծով M2 և M3 կատեգորիաների տրանսպորտային միջոցների՝ Հայաստանի Հանրապետության տարածքում շրջանառության համար համապատասխանության հավաստման պայմանների սահմանումը միտված է տրանսպորտային միջոցների շրջանառության կարգավորման և անվտանգության պահանջների ապահովմանը՝ հաշվի առնելով նաև տրանսպորտային միջոցների անվտանգության ոլորտում կիրառվող միջազգային և եվրոպական կարգավորումները։

